b"\n_START_ARTICLE_\nSienos katedra\n_START_PARAGRAPH_\nSienos katedra (it. Duomo di Siena, piln. \xc5\xa0v\xc4\x8d. Marijos \xc4\x96mimo Dangun katedra, it. Cattedrale di Santa Maria Assunta) \xe2\x80\x93 viduram\xc5\xbei\xc5\xb3 gotikin\xc4\x97 katedra Sienos mieste, Italijoje. Katedra pagars\xc4\x97jusi d\xc4\x97l daugelio meno k\xc5\xabrini\xc5\xb3, tarp kuri\xc5\xb3 yra Donatelo, Nicola Pisano, Giovanni Pisano, Duccio, Mikeland\xc5\xbeelo, Berninio sukurt\xc5\xb3, bei marmuro menin\xc4\x97mis grindimis.\n_START_SECTION_\nIstorija\n_START_PARAGRAPH_\nKatedra pastatyta prie\xc5\xa1 tai buvusios \xc5\xa0v\xc4\x8d. Marijos ba\xc5\xbeny\xc4\x8dios ir vyskupijos vietoje. Apie \xc5\xa1i\xc4\x85 ba\xc5\xbeny\xc4\x8di\xc4\x85 i\xc5\xa1lik\xc4\x99 ma\xc5\xbeai \xc5\xbeini\xc5\xb3. Ji gal\xc4\x97jo b\xc5\xabti pastatyta IX a. Ba\xc5\xbeny\xc4\x8di\xc4\x85 pri\xc5\xbei\xc5\xabrinti Opera di Santa Maria meninink\xc5\xb3 ir akmenskald\xc5\xbei\xc5\xb3 grup\xc4\x97 buvo u\xc5\xbesakyta prad\xc4\x97ti statyti katedr\xc4\x85 1196 m. XIII a. prad\xc5\xbeioje katedroje jau buvo laikomos mi\xc5\xa1ios. 1264 m. baigtas katedros kupolas. 1265\xe2\x80\x9368 m. katedros marmurin\xc4\x99 sakykl\xc4\x85 suk\xc5\xabr\xc4\x97 Nicola Pisano. XIII a. pabaigoje katedros fasad\xc4\x85 daugiausia k\xc5\xabr\xc4\x97 Giovanni Pisano. D\xc4\x97l neai\xc5\xa1ki\xc5\xb3 prie\xc5\xbeas\xc4\x8di\xc5\xb3 Giovanni Pisano nebaig\xc4\x97 darb\xc5\xb3. Pagal kiek pakeistus jo projektus darb\xc4\x85 t\xc4\x99s\xc4\x97 kiti architektai. Didesnioji dalis fasado skulpt\xc5\xabr\xc5\xb3 dabar yra perkeltos \xc4\xaf Katedros meno muziej\xc5\xb3, o pa\xc4\x8diame fasade yra kopijos._NEWLINE_1288 m. Duccio suk\xc5\xabr\xc4\x97 katedroje vitra\xc5\xbe\xc4\x85. Apie 1311 m. did\xc4\xafj\xc4\xaf altori\xc5\xb3 papuo\xc5\xa1\xc4\x97 Duccio panel\xc4\x97s tapyba Maesta (\xc5\xa1iuo metu didesnioji jos dalis yra katedros meno muziejuje). 1313 m. baigta 77 m auk\xc5\xa1\xc4\x8dio katedros kampanil\xc4\x97. Apie 1333 m. katedrai sukurta Simone Martini ir Lippo Memmi \xe2\x80\x9eGeroji naujiena\xe2\x80\x9c (dabar Ufici\xc5\xb3 galerijoje). XIV a. prad\xc5\xbeioje buvo planuojama katedr\xc4\x85 prapl\xc4\x97sti ir paversti j\xc4\x85 did\xc5\xbeiausia krik\xc5\xa1\xc4\x8dioni\xc5\xb3 ba\xc5\xbeny\xc4\x8dia pasaulyje, ta\xc4\x8diau 1348 m. Sien\xc4\x85 nusiaubus marui, planai liko ne\xc4\xafgyvendinti. Prad\xc4\x97tos statybos dabar vadinamos \xe2\x80\x9eNauj\xc4\x85ja katedra\xe2\x80\x9c. Tarp prad\xc4\x97t\xc5\xb3 nav\xc5\xb3 liekan\xc5\xb3 \xc5\xa1iuo metu yra \xc4\xaf\xc4\x97jimas \xc4\xaf Katedros meno muziej\xc5\xb3. Iki XIV a. pabaigos buvo baigtas gotikinio stiliaus fasadas._NEWLINE_1455 m. \xc5\xa0v. Jono Krik\xc5\xa1tytojo skulpt\xc5\xabr\xc4\x85 suk\xc5\xabr\xc4\x97 Donatelas (dabar \xc5\xa0v. Jono Krik\xc5\xa1tytojo koply\xc4\x8dioje). 1492 m. buvo pastatyta Piccolomini biblioteka kardinolo Francesco Piccolomini Todeschini (b\xc5\xabsimas popie\xc5\xbeius Pijus III) u\xc5\xbesakymu. Apie 1503 m. Mikeland\xc5\xbeelas suk\xc5\xabr\xc4\x97 4 ni\xc5\xa1ines skulpt\xc5\xabras Piccolomini altoriui (kuris buvo pastatytas 1481\xe2\x80\x9385 m. to paties kardinolo u\xc5\xbesakymu). 1502\xe2\x80\x9307 m. Piccolomini bibliotek\xc4\x85 freskomis Pijaus II-ojo gyvenimo tema i\xc5\xa1tap\xc4\x97 Pinturicchio. Prie fresk\xc5\xb3 projekt\xc5\xb3 ruo\xc5\xa1imo prisid\xc4\x97jo Rafaelis. 1530\xe2\x80\x9341 m. pagal Baldassarre Peruzzi projekt\xc4\x85 sukurtas pagrindinis dabartinis katedros marmuro ir bronzos altorius. Katedros pagrindinio fasado vitra\xc5\xbe\xc4\x85, vaizduojant\xc4\xaf Paskutin\xc4\x99 vakarien\xc4\x99, 1549 m. suk\xc5\xabr\xc4\x97 Pastorino de' Pastorini. XVI a. katedroje dirbo Domenico Beccafumi, kuris suk\xc5\xabr\xc4\x97 katedros apsid\xc4\x97s freskas, bei dirbo ties grind\xc5\xb3 mozaikomis. 1659\xe2\x80\x9362 m. pastatyta Chigi koply\xc4\x8dia, kurios Marijos Magdalenos ir \xc5\xa0v. Jeronimo skulpt\xc5\xabras suk\xc5\xabr\xc4\x97 Berninis."